
R A P O R T

asupra propunerii legislative pentru modificarea Legii nr.44/1994, publicată în Monitorul Oficial al României, Partea I, nr.254 din 16 aprilie 2002 privind veteranii de război, precum şi unele drepturi ale invalizilor şi văduvelor de război
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu propunerea legislativă pentru modificarea Legii nr.44/1994, publicată în Monitorul Oficial al României, Partea I, nr.254 din 16 aprilie 2002 privind veteranii de război, precum şi unele drepturi ale invalizilor şi văduvelor de război, trimisă cu adresa nr.Pl X nr.37 din 1 februarie 2006.

La întocmirea prezentului raport Comisia a avut în vedere avizele:

· Consiliului Legislativ (nr.886/13.07.2005 - favorabil)

· Comisiei pentru buget, finanţe şi bănci (nr.36/22.02.2006 - favorabil)

· Comisiei pentru administraţie publică, amenajarea teritoriului şi echilibru ecologic (nr.26/673/8.02.2006 - favorabil)

precum şi punctul de vedere al Guvernului (nr.2380/4.10.2005 - negativ).

Propunerea legislativă are ca obiect de reglementare modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, cu modificările şi completările ulterioare, în sensul acordării unei rente lunare echivalente cu solda de grad a unui căpitan pentru cei decoraţi cu ordinele şi medaliile prevăzute la art.13 lit.b), precum şi a unor drepturi suplimentare pentru accidentaţii de război în afara serviciului ordonat prin completarea art.13 cu o nouă literă, lit.c).
Comisia propune Plenului Camerei Deputaţilor respingerea iniţiativei legislative din următoarele considerente: 

a) Modificarea propusă de iniţiatori în sensul înlocuirii bazei de referinţă, prin raportare la solda de grad a unui căpitan, precum şi majorarea procentului acesteia (de la 75% la 100%), doar pentru categoria prevăzută la lit.b) a art.13, ar crea inechitate faţă de categoria prevăzută la lit.a), pentru care rămâne aplicabilă raportarea la solda de grad a unui sublocotenent.

b) Referitor la propunerea de completare a art.13 cu o nouă literă, lit.c), aceasta nu corespunde obiectului de reglementare al legii nr.44/1994 prin includerea persoanelor care nu au calitatea de veteran de război sub efectul actului normativ menţionat, în scopul împroprietăririi. Accidentaţii de război în afara serviciului ordonat se află sub incidenţa Legii nr.49/1999 privind pensiile IOVR, cu modificările şi completările ulterioare, lege ce precizează drepturile de care beneficiază această categorie.
c) Aprobarea propunerii legislative ar implica un efort financiar de 44.000 RON/lună, iar sursa de finanţare nu a fost identificată în cadrul bugetului de stat, aşa cum impun prevederile art.138 alin.(5) Constituţia României, republicată, potrivit cărora „Nici o cheltuială bugetară nu poate fi aprobată fără stabilirea sursei de finanţare.”
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan – Secretar de Stat, preşedintele Casei Naţionale de Pensii şi Alte Drepturi de Asigurări Sociale;
b) invitaţi: d-na Georgeta Bratu – director şi d-na Cristina Stroe – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, 5 voturi împotrivă şi o abţinere.

5. Propunerea legislativă a fost respinsă de Senat în şedinţa din 21 decembrie 2005.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 28 februarie 2006, Comisia propune respingerea propunerii legislative.

